**Forenede Service har ansat erfaren kontrakt- og facility management-direktør**   
  
Det er en kyndig herre, som nu tiltræder en nyoprettet stilling i Forenede Service som Facility & Contract Management Direktør. 50-årige Kelly Windekilde kommer til virksomheden med meget bred ledelseserfaring og stærke kompetencer indenfor blandt andet organisationsopbygning, strukturudvikling, styringssystemer og udbuds- og udliciteringsprocesser.   
Kelly har en fyldig karriere indenfor Forsvaret, hvor han senest siden 2012 som civil chef har stået i spidsen for Kontraktafdelingen ved Regionscenter Øst med titel af afdelingschef.   
I Forenede Service får han blandt andet ansvaret for at videreudvikle og implementere Facility- og Contract Management og at styrke de tværgående processer internt i virksomheden. Ligesom han får ansvaret for Forenede Service’s omfattende kontrakt med Forsvaret.  
”Vi er meget glade for og stolte over, at vi har rekrutteret Kelly Windekilde, da han kommer til at bidrage engageret til alle virksomhedernes regioner med sin brede viden og erfaring, analytiske evner og stærke kompetencer på kontrakt og Facility Management-siden,” forklarer Forenede Service administrerende direktør Steen Gede.  
”Han kommer til at understøtte og supportere alle regionernes arbejde til gavn for både vores små som større kunder.” siger han.   
Kelly Windekilde er oprindeligt uddannet som officer i Flyvevåbnet, men har med årene gennemgået flere forskellige uddannelser – blandt andet har han fokuseret på strategisk ledelse, samt kurser i offentlig controlling og contract management. Kelly har senest i 2012 afsluttet en Master of Public Administration fra Copenhagen Business School, omhandlende netop udbud og samarbejde mellem det offentlige og private marked.